Disklaer eo orin Ceawlin, evel hini darn vrasañ rouaned gentañ Wessex.N'eo ket germanek e anv hag ur brezhon e oa moarvat. Hervez ar C'hronik Angl-ha-Saoz e oa mab Cynric, roue Wessex, met kalz dislavarioù zo en testennoù hag unan eus palioù ar c'hronik a oa diskouez e tiskenne holl rouaned Wessex eus Cerdic. Ouzhpenn-se ne oa ket oberiant Ceawlin en hevelep tolead ha Cynric. Emañ al lec'hioù liammet outañ er c'hronik war-dro tachenn hengounel ar Gewissae, war-dro Dorchester-on-Thames en Oxfordshire tra ma rene Cynric ha Cerdic en aod war-dro Southampton.